Papersnake/gushiwen huggingface dataset:
调太学博士
徐祯卿（明代）

弱龄释负担，浮沈游国都。久知意不惬，眷言返田区。

无为好爵縻，衣锦享我刍。顾非骍栗资，何用辱鼎酺。

天罗汰迂散，移署厕文儒。摄齐升孔堂，惭非由也徒。

蔼蔼青衿子，郁郁含华珠。上理羲皇文，下则述唐虞。

暮春西水涯，温藻穆敷愉。童冠从我游，咏歌聊以娱。

辟雍何崇崇，崇崇䴡天枢。周王亮有造，贤者济弘图。

小子发斯谣，聊与击壤俱。
范县署中寄舍弟墨第四书
郑燮（清代）

十月二十六日得家书，知新置田获秋稼五百斛，甚喜。而今而田，堪为农夫以没世矣！要须制碓制磨，制筛罗簸箕，制大小扫帚，制升斗斛。家中妇女，率诸婢妾，皆令习舂揄蹂簸之事，便是一种靠田园长子孙气象。天寒冰冻时，穷亲戚朋友到门，先泡一大碗炒米送手中，佐以酱姜一小碟，最是暖老温贫之具。暇日咽碎米饼，煮糊涂粥，双手捧碗，缩颈而啜之，霜晨雪早，得此周身俱暖。嗟乎！嗟乎！吾其长为农夫以没世乎！

我想天地间第一等人，只有农夫，而士为四民之末。农夫上者种地百亩，其次七八十亩，其次五六十亩，皆苦其身，勤其力，耕种收获，以养天下之人。使天下无农夫，举世皆饿死矣。我辈读书人，入则孝，出则弟，守先待田，得志泽加于民，不得志修身见于世，所以又高于农夫一等。今则不然，一捧书本，便想中举、中进士、作官，如何攫取金钱，造大房屋，置多产田。起手便走错了路头，田来越做越坏，总没有个好结果。其不能发达者，乡里作恶，小头锐面，更不可当。夫束修自好者，岂无其人；经济自期，抗怀千古者，亦所在多有。而好人为坏人所累，遂令我辈开不得口；一开口，人便笑曰：“汝辈书生，总是会说，他日居官，便不如此说了。”所以忍气吞声，只得捱人笑骂。工人制器利用，贾人搬有运无，皆有便民之处。而士独于民大不便，无怪乎居四民之末也！且求居四民之末，而亦不可得也。

愚兄平生最重农夫，新招佃地人，必须待之以礼。彼称我为主人，我称彼为客户，主客原是对待之义，我何贵而彼何贱乎？要体貌他，要怜悯他；有所借贷，要周全他；不能偿还，要宽让他。尝笑唐人《七夕》诗，咏牛郎织女，皆作会别可怜之语，殊失命名本旨。织女，衣之源也，牵牛，食之本也，在天星为最贵；天顾重之，而人反不重乎？其务本勤民，呈象昭昭可鉴矣。吾邑妇人，不能织绸织布，然而主中馈，习针线，犹不失为勤谨。近日颇有听鼓儿词，以斗叶为戏者，风俗荡轶，亟宜戒之。

吾家业地虽有三百亩，总是典产，不可久恃。将来须买田二百亩，予兄弟二人，各得百亩足矣，亦古者一夫受田百亩之义也。若再求多，便是占人产业，莫大罪过。天下无田无业者多矣，我独何人，贪求无厌，穷民将何所措足乎！或曰：“世上连阡越陌，数百顷有余者，子将奈何？”应之曰：他自做他家事，我自做我家事，世道盛则一德遵王，风俗偷则不同为恶，亦板桥之家法也。哥哥字。
依韵和朱性之忆南山亭旧游
方浩（清代）

扪葛清游日，联吟暂喜同。山亭云护白，枫径屐黏红。

度涧微泉响，窥岩暗穴通。听钟思往事，林壑几秋风。
道逢乡人笑仆驺马之瘦
宗泽（宋代）

生笑长裾曳，仍羞下泽奔。
据鞍非马援，叱驭岂王尊。
汗血能观国，的卢终感恩。
莫欺驺马瘦，挥策诸金门。
王左丞新菊
李维（宋代）

青规前席暇，归沐兴何长。
北第秋将晚，东篱菊正芳。
幽丛霏薄秋，桂色艳轻霜。
已近黄金印，兼临白玉堂。
甘疑掩萍实，秀肯让芝房。
有佞还应指，无忧可要忘。
蕊浮丞相酒，气馥令君香。
好固松椿寿，仙经识秘方。
送海印奭老住东林
释德洪（宋代）

湘容岳色中秋后，古寺闲房小寝馀。扫径帚粘新落叶，开窗风掩读残书。

吹云又作他山去，种漆何时伴我居。洞上闲名犹在世，未应容易与人除。
猎骑辞
温庭筠（唐代）

早辞平扆殿，夕奉湘南宴。香兔抱微烟，重鳞叠轻扇。

蚕饥使君马，雁避将军箭。宝柱惜离弦，流黄悲赤县。

理钗低舞鬓，换袖回歌面。晚柳未如丝，春花已如霰。

所嗟故里曲，不及青楼宴。
十月朔与法上人南谷行
释正觉（宋代）

拖策鸣林游兴浓，要将丘壑醉青瞳。
黄华尚媚秋余日，锦树那禁霜后风。
转岫虵行岐屈曲，断崖虹卧水丁东。
谁悭剧味平生事，分付饮茶谈笑中。
题新山寺壁
高宪（金朝）

列壑攒峰发兴新，落花飞絮舞馀春。虚堂坐视三千界，冠者相馀五六人。

涧草软宜承屐齿，溪泉清可濯缨尘。静听山鸟松风里，始悟人间乐未真。
题石室并和澹庵 其八
释慧空（宋代）

衣雨调阶泉淅沥，青烟绕屋树扶疏。异时有问碧岩境，举似酬之莫道无。
题道士碧潭
姚勉（宋代）

幽人何处倚渔竿，百顷清潭浸碧寒。
不动一波疑水定，中涵万象觉天宽。
山将螺髻堆铜镜，月借玻瓈现玉盘。
莫作窈深无底看，是间应有卧龙蟠。
题崇福寺青山阁
胡仲弓（宋代）

禅余无一事，冷面看青山。
明月几时有，白云终日閒。
地虚尘不到，天远手难攀。
直下看人境，纷纷醉梦间。
金缕曲 舟过彭泽
薛时雨（清代）

陶令辞官地。想当年、风尘溷迹，本非初计。千驷万钟都弗屑，何况区区斗米。

便从此、先生归矣。人是羲皇时魏晋，除黄花、以外无知己。

千载下，懦夫起。

折腰我也知无谓。叹年来、曳裾奔走，俗尘难洗。宦海浮沉原有岸，觑得虚名敞屣。

买一叶、扁舟来此。咫尺柴桑閒吊古，怅茫茫、一片蠡湖水。

停征棹，荐芳芷。
才元相过三衢偶成近体诗一首奉呈
吕本中（宋代）

纷纷俗事起如毛，病起南窗厌作劳。正欲往来求饭饱，敢将辛苦治名高。

长闲似称三冬卧，旧学虚蒙一字褒。他日相逢有馀地，尚容衰晚斗坚牢。
忽不贫喜卢仝书船归洛
孟郊（唐代）

贫孟忽不贫，请问孟何如。卢仝归洛船，崔嵬但载书。

江潮清翻翻，淮潮碧徐徐。夜信为朝信，朝信良卷舒。

江淮君子水，相送仁有馀。我去官色衫，肩经入君庐。

喃喃肩经郎，言语倾琪琚。琪琚铿好词，鸟鹊跃庭除。

书船平安归，喜报乡里闾。我愿拾遗柴，巢经于空虚。

下免尘土侵，上为云霞居。日月更相锁，道义分明储。

不愿空岧峣，但愿实工夫。实空二理微，分别相起予。

经书荒芜多，为君勉勉锄。勉勉不敢专，传之方在诸。
楚僧元瑛谈湖南三十年来事作四绝句 其一
顾炎武（明代）

共对禅灯说楚辞，国殇山鬼不胜悲。心伤衡岳祠前道，如见唐臣望哭时。
和宇文侍郎观潮
韦骧（宋代）

江上双峰屹若门，秋潮涌出势横奔。先声何翅云雷震，猛逝直疑溟海翻。

壮观平分吴与越，激波遥自巽之坤。驱除残暑长空凛，喷薄晴光列岫昏。

冲涉唯惊兀舟楫，迁腾那复论鹏鲲。仙槎远泛时相际，野马兼驰力更掀。

华信筑塘无宿恨，子胥乘浪有忠魂。吴儿勿诧轻身弄，自古冯河岂足言。
花庵次君实韵
韩淲（宋代）

居山仍在涧，生事本无多。老圃初收芋，穷檐待补萝。

逃虚惟独往，入俗也相过。语默行藏外，衰荣奈汝何。
山居诗
释延寿（宋代）

幽斋独坐绝参详，兀尔何如骤世忙。
拯济终凭宏愿力，安闲须得守愚方。
柴门半掩花空落，苔径虚踪草自荒。
最好静中无一事，翛然唯得道芽长。
桃源洞
顾鉴（清代）

路问桃花源，遥指白马渡。晻蔼云气深，秦人从此去。

秦人去千载，白云长自护。何年灵境开，花源忽呈露。

从此传人间，物外感生聚。我来已深冬，不见桃花雨。

林深水无源，水绕山回互。草木净余芳，鱼鸟适幽趣。

仿佛鸡犬声，远出云中树。奇踪托杳渺，欲觅曾无路。

嗟彼武陵渔，津逮仍迷误。为问避世人，高举将焉赴。

渊明结妙想，孤怀聊自寓。寓言非人间，惝恍何所慕。
次光伯韵
裘万顷（宋代）

竹径当年手自开，只今无处著莓苔。绝怜此地过从少，赖有高人时复来。

篱下久霜犹有菊，水边近腊正多梅。我云眷眷三年别，君莫匆匆一夕回。
暑雨二首 其二
沈辽（宋代）

委蛇白水来，恍若烟中素。始惊孤渚失，已转前山去。

清光照白壁，悍势冲云树。吾欲棹轻舟，正畏惊湍怒。
净居劝农三首
陈造（宋代）

簿书堆里得抽身，梅柳风前触眼新。
报答好春还著语，今朝犹喜是闲人。
颂古四十五首
释如珙（宋代）

蝼蚁皆有佛性，为甚狗子却无。
赵州观音院里，壁上挂个胡芦。
姜邦杰以四绝见寄因和之 其四
虞俦（宋代）

少日清文结主知，斋坛授钺及耆颐。人生得意今如许，须信穷人不是诗。
过小市李秀才居
朱翌（宋代）

大涌泉东小市头，川平土沃似中州。
谁欤筑屋溪山里，李也读书窗户幽。
懒觉郊行差自适，老於春事不相谋。
他时来问曹溪路，系马桥边更少留。
湖山杂赋
陆游（宋代）

烟中一棹小江秋，忆上牛头倚寺楼。
今日篱边残照里，却从西北望牛头。
松居歌赠金元美
顾璘（明代）

帝城飞甍接清虚，道人独在松岩居。金花飘庭野风细，翠叶拂槛凉阴疏。

身披鹿裘皎如雪，日把一卷神农书。斸芩采子炼大药，玉杵夜捣银蟾蜍。

偶然悬壶秣陵市，手活小儿千万馀。五大夫封等尘土，十八公梦今何如。

徂徕峰头绝人路，列仙同游驾云车。
龙翔寺寄李频
喻凫（唐代）

钟声南北寺，不道往来遥。人事因循过，时光荏苒销。

悬灯洒砌雨，上阁绕云雕。即是洲中柳，嘶蝉急暮条。
点绛唇 其四
陈允平（宋代）

莺语愁春，海棠风里胭脂雨。酒杯慵举。闲扑亭前絮。

漠漠斜阳，杯断愁来路。凭阑伫。满怀离苦。分付楼南鼓。
晚登正气歌阁旁有李文定公孝源望乡台石后则文定弟僧一超塔也
陈王猷（清代）

杰阁双林开，余辉薄天树。炯炯含元精，巍巍托飞步。

缅惟经始时，西台泪空注。遥招柴市魂，近息崖门怒。

物议滋狐疑，孤怀阻犹豫。正直髯将军，一气群贤聚。

遂以忠臣心，永作法王护。下眺望乡台，夷齐旧隐处。

在昔辟蚕丛，至今剩铁墓。四山何苍苍，惆怅夕阳暮。
古意
释文珦（宋代）

逝水尚东流，白日易西没。
悠悠天地间，二物何飘忽。
促迫於生人，绿鬓成华发。
昧者不自如，终朝常汩汩。
利欲沈厥身，其本已先蹷。
孰若缮真性，以自固灵骨。
净光旻老几上见吕少 其二
许景衡（宋代）

天涯此日逢周子，海内今年得吕侯。自笑种顽终不比，可怜迂阔暗相投。
冲虚宫
王逵（宋代）

修炼曾君些，传闻固异常。
坛留皂荚树，人去白云张。
龟得胎中息，神藏肘后方。
辽东鹤未返，华表夜苍苍。
读淮阴侯传 其二
张洵佳（清代）

抗衡楚汉独成军，据有全齐集大勋。早识相人当相背，汉初天下已三分。
次韵答季智伯弟
李彭（宋代）

废诗不复匠苏州，蠹简于人风马牛。喜有丘明能撰次，极知水部愈风流。

句分竞病应难敌，家有封胡可解忧。共叹宣城游岱早，剩招去干不能收。
湖山十咏
王希吕（宋代）

雨挟东风作嫩寒，短墙围水柳藏烟。
游人不出西湖静，白鹭飞来在画船。
重阳近有作
李新（宋代）

短晷西风冷，残秋令节频。
菊花无几日，竹叶劝何人。
饱稻黄鸡矮，抛房紫栗新。
时来持此备，未觉野夫贫。
和曾吉父饮南坡四诗
王洋（宋代）

若无败人意，何适非好怀。
飞轮了无辙，为作明镜台。
有酒不共饮，定知何日开。
鱼鸟亦知意，门前日日来。
题华严院泽上人西韵用前韵
王之道（宋代）

疏帘如雾隐窗纱，虹影青红雨脚斜。
坐久清风起何处，一盆昌歜映葵花。
凤栖梧
程垓（宋代）

有客钱塘江上住。十日斋居，九日愁风雨。断送一春弹指去。荷花又绕南山渡。

湖上幽寻君已许。消息不来，望得行云暮。芳草梦魂应记取。不成忘却池塘句。
复次韵 其一
李之仪（宋代）

国西华丽占池莲，曾记开樽奉赐钱。几欲漂流劳滞念，又惊红绿映澄鲜。

主人无间容联步，胜日何妨更买船。满挹香风振归袂，更烦佳思出新篇。
环翠轩为江文初题
史谨（明代）

文初先生住天目，种竹千竿绕茅屋。高者昂然拂霄汉，低者森然护帘幕。

座中浑无尘俗气，深处自有鸾凤宿。先生曳杖时吟眺，苍雪无声落乌帽。

百年世事了无闻，三伏炎光岂能到。醉坐石磴如巢云，襟怀不异长庚老，嶰谷筼筜眼中小。
满庭芳 学圃
黄永（清代）

方欲为农，且先学圃，舍旁隙地堪犁。青青绿竹，抽笋傍檐低。

都堪桃红李白，要添些、奴橘梅妻。殷勤向，东邻乞取，罗列满墙西。

怪山翁多事，花台左右，插槿编篱。有二三童稚，名叚名稽。

自起临流抱瓮，长浇灌、嫩蕊新荑。他年好，双柑斗酒，扶杖听黄鹂。
南湖草衣歌赠汪子
许赓皞（清代）

男儿腰悬印如斗，何如当前一杯酒。屋堆黄金斗量珠，何如醉读两汉周秦书。

周秦之书不易睹，存者岐阳与诅楚。偃师殷盘十四字，其余赝本难仆数。

汪子奇气不可羁，典衣南北收残碑。从大小篆溯蝌蚪，能变古法生新奇。

古人刀笔每并用，后世但解持毛锥。遗弃刀法不复讲，遂令字体形神离。

图章近古得古意，冥坐似悟造字义。咿嚘夜听鬼神哭，变化琐及虫鸟细。

汉唐以来银与铜，或金或玉夸精工。有元王冕易以石，穿凿坑谷争磨砻。

明时工此文寿承，后来继者程穆倩。中间顾子与徐生，绝技尤怜矢死郑。

子也嗜好同酸咸，系属前后如斿縿。六合直欲凿混沌，万象何以供镌镵。

灵芝润聚金碧气，神剑夜发蛟龙函。古如明堂列彝鼎，快若沧海驰风帆。

方今妖氛幻蛟蜃，万室逃亡吁可悯。杀声惨淡日欲昏，客路飘零穷且忍。

会须待子刊磨崖，南湖虽好莫归隐。呜呼！南湖虽好归何日，且复醉歌出金石。
烟波即事
陆游（宋代）

烟水苍茫绝四邻，幽栖无地著纤尘。
萧条鸡犬枫林下，似是无怀太古民。
蒋慈谿挽词
楼钥（宋代）

下笔欲生风，磨砻日有功。
推敲诗益炼，骈俪语尤工。
经问南雷叟，家传十八公。
词人谁可继，文阵滑稽雄。
酬圣俞朔风见寄
欧阳修（宋代）

因君朔风句，令我苦寒吟。
离别时未几，峥嵘岁再阴。
惊飚击旷野，余响入空林。
客路行役远，马蹄冰雪深。
瞻言洛中旧，期我高阳吟。
故馆哭知己，新年伤客心。
相逢岂能饮，惟有涕沾襟。
和梅德充见寄
毕仲游（宋代）

前年离陕宴溪傍，白发苍颜各老郎。亲意百年杨仲武，友情千里晋真长。

论诗手出都官藁，好事家传侍读香。书到并州何处觅，柳溪高会正传觞。
红线诗五首
屠隆（明代）

直拂银河织女机，天风飒飒泛霞衣。
手持北斗黄金合，千里关山度若飞。
偶得上饶芡实颇佳分荐同邑以诗送
王洋（宋代）

明珠宝簿藏贝宫，嫦娥取置空明中。
视仙法游仗秘咒，一粒变明传无穷。
水府仙人通妙诀，擘破寒泉弄明月。
左庚右甲养素胎，珠胜醍醐争如雪。
炼丹水底含太阳，世人错比煎硫磺。
丹成不合恋凡壳，雄鸡冠碎鸿头伤。
紫苞裂处吴芳髓，火候温温暗香起。
青荷犹著旧衣裳，玉质可怜供软美。
我家旧往长淮湄，花开十丈芙蓉旗。
年年割鲜唤同社，径醉忘却还家时。
何人缩地有幻巧，容我短棹追冯夷。
次韵孝若谢报谒二首 其二
许及之（宋代）

如悬夜雨润冬晴，菜本朝来翠浪平。菊老容成宜退听，梅开真爱欲相迎。

拥炉静坐心非想，把笔题诗思过清。写寄城西老朋友，数能过访不无名。
吟贻宣义大师英上人
贾黄中（宋代）

金僊子便是师师，高道宁容世网羁。
浩浩心田龙可扰，飘飘行止鹤应知。
尘机摆落超三界，古篆沉研冠一时。
莫怪伊余苦珍重，白莲花社有心期。
兰
徐集孙（宋代）

淡淡九畹质，雅好住山林。
幽香不求知，伯夷叔齐心。
世道不复古，纫佩取骚吟。
过杨子桥二首 其一
杨万里（宋代）

浪说春归已四旬，淮南元自不知春。明朝却是中和节，野次谁怜寂寞人。
颂古二十五首
释崇岳（宋代）

描不成兮画不成，卧龙长怖碧潭清。
拟心凑泊终难会，达者应须暗里惊。
仕宦不得意二首 其一
郑鹏（明代）

仕宦不得意，归来出无车。徒步义所安，焉敢竞驰驱。

一枝古筇杖，瘦硬苍玉如。持之置左右，出入聊相须。
偈颂一百零九首
释可湘（宋代）

建法幢，立宗旨。
既承师训，合听官差。
且宗旨法幛作麽生建立。行船同一命，
方屯飞虎於江心。打鼓召三军，
又布长蛇於雪岭。海宇顿清犹带甲，
心王新睹始休兵。
偈颂一百六十首
释宗杲（宋代）

二月仲春，久雨不晴。
云门一劄，德非有邻。
此路
姜特立（宋代）

今古皆从此路行，只有登长分早晚。
我比侪辈得已多，送老生涯唯酒盏。
山游怀古
陈元光（唐代）

迅烈驱黎瘴，委蛇陡翠微。汉宫尘漠漠，随社黍离离。

圣远津稀问，蟾升树亦辉。晨昏童冠浴，夜静士民嬉。

边檄兴师旅，秋深近阻饥。仲由刚协力，曾点志同时。

倚曲酬歌去，宣尼正哂而。
喜迁莺（春宴）
赵善扛（宋代）

韶华骀荡。看化工尽力，安排春仗。薄雾霏烟，软风轻日，物态与人交畅。鸟声弄巧千调，楼影垂空十丈。乱花柳，粲宝钿缨络、彩丝帷帐。

佳赏。辉艳冶，笑语盈盈，花面交相向。歌连长缫，酒凝深碧，和气盎然席上。好春易苦风雨，人意难逢舒放。但拍掌。醉陶然一笑，忘形天壤。
幽居
葛天民（宋代）

远怀日与静相宜，山色窥帘涧撼扉。
野草自花聊献笑，重云不雨谩垂衣。
人间事业难争长，睡里工夫独造微。
却怪蒙庄独寐语，梦为胡蝶未忘机。
偕王道观雪中联句 其十
黄裳（宋代）

照耀行人氅，光华钓叟台。书帷争白日，秋色改黄槐。
偈颂十八首
释如净（宋代）

坐断维摩方丈，发露阎罗地狱。
千古万古黑漫，剑树刀山转辘。
登立鱼峰
覃庆元（宋代）

载酒听莺语，春风到处吹，
鱼峰如有约，蜡屐正相宜。
禅人并化主写真求赞
释正觉（宋代）

静复湛存，潮退珊瑚之根；智随用奔，
派发崑崙之源。光风草木献春像，
霁夜鱼龙吞月魂。
送赵馀干宰允中
韩淲（宋代）

梦寐湖山同雅集，溪篷还送宰馀干。苍忙写句求诗律，邂逅持醪得笑欢。

花事纤浓春又过，麦天清淡雨初乾。琵琶洲畔弦歌地，一上乘风眼更宽。
率饮亭二十绝 其三
王十朋（宋代）

幽亭阔方丈，脩竹种千百。有时人不来，影月为吾客。
初冬伍国开有开有看梅之约以雨屡阻至十月既望始共探赏分赋二首 其一
李孙宸（明代）

花期劳豫约，及此得邀欢。落日寒山外，开尊坐石栏。

欺春先自放，映月晚逾寒。未遣愁吹笛，新枝正耐看。
挽王伯英
陈深（宋代）

之子尤谦抑，亲曾奉酒卮。
怀才嗟未用，抱疾竟难知。
岁暮风霜惨，天寒草木萎。
壮年今已矣，慷慨有馀悲。
缘无定河行
董文骥（明代）

昔闻无定河，远使河之涘。源自大荒来，浊浪吼千里。

奔流何湍大，颓沙性善徙。地是古战场，四顾悲曷已。

其窟涨征魂，貂锦三千死。时清无战骨，水寒终北鄙。

磨刀刀未莹，饮马马不喜。一望塞垣深，九月边风起。

归渡会冰坚，悲哉宦游子。北首溯河源，怨此南流水。
五峰合涧诗 白猿峰
释遵式（宋代）

人死猿亦亡，碧峰空崔嵬。六龙驭圆景，巨壑流红埃。

今亦看诚古，后还思悲哀。兹山俯南涧，水洁影如颓。

春筱生嫩筠，秋兰变枯荄。方新林下寺，吟此心悠哉。
田家妇
于石（宋代）

村南村北麦欲枯，桑麻阴阴满路隅。
炊黍田头行饷夫，饼炉未熟儿呱呱。
鸭头长袜短布襦，平生未识铅与朱。
弹筝不用如罗敷，怀金不愿逢秋胡。
眼前富贵何足娱，一身饱暖自有余。
茅檐笑语寒灯孤，夜舂晓织奉舅姑。
献池州牧
杜荀鹤（唐代）

池阳今日似渔阳，大变凶年作小康。
江路静来通客货，郡城安后绝戎装。
分开野色收新麦，惊断莺声摘嫩桑。
纵有逋民归未得，远闻仁政旋还乡。
江城子·西城杨柳弄春柔
秦观（宋代）

西城杨柳弄春柔，动离忧，泪难收。犹记多情、曾为系归舟。碧野朱桥当日事，人不见，水空流。
韶华不为少年留，恨悠悠，几时休？飞絮落花时候、一登楼。便作春江都是泪，流不尽，许多愁。
四时四首 其三 秋
梅窗（宋代）

小雨凉添夜，兰芬润袭衣。晓屏山曲曲，长若梦思归。
黄鹤楼
张云璈（清代）

秋色西来万里苍，凭高极目楚天长。群山直到荆门绿，斜日平添汉水黄。

鹦鹉隔江怜处士，兰荃无地怨孱王。我曾跨遍扬州鹤，一例神仙事渺茫。
赋成都张氏蜀锦园 其一
孙松寿（宋代）

池南池北蜀宫春，红湿花枝压锦城。袖手纵观花似笑，相看一脉话尤情。
观弈象棋
陈允平（宋代）

阵势频分合，机锋互应酬。
马飞关塞月，砲落汉天秋。
不问知心友，翻成敌面仇。
谁能劳胜负，独立大江流。
拟不如来饮酒（八首）
朱有燉（明代）

寄语红尘客，其如岁月何。
新诗随意写，时曲放怀歌。
老去朱颜改，年高白发多。
不如来饮酒，看我舞婆娑。
千寅生日杨广文携示壬辰生日诗次韵
方回（元代）

方寸天知地亦知，昂藏胸次了无奇。
山林独乐休官早，□县徒劳见事迟。
一影浪行千万里，十年未朽两三诗。
故□□□惊陈迹，旅次传抄付小儿。
送策上人
吴融（唐代）

昨来非有意，今去亦无心。阙下抛新院，江南指旧林。

瓶添新涧绿，笠卸晚峰阴。八字如相许，终辞尺组寻。
送剑州张掾
李覯（宋代）

名在乡书久，恩由父任优。
从今绍清白，即此是箕裘。
交结多良士，经过半旧游。
举知应有望，鸿翼佇横秋。
和柳子玉共城新开御河过所居墙下
苏辙（宋代）

卜筑共山功欲成，新河入县巧相萦。
谁将畚锸千夫力，添上园林一倍清。
生长鱼虾供晚馔，噶鹅鸭放春声。
为邻有意非今日，丐我余波伴濯缨。
村居秋暮
薛季宣（宋代）

风回偃水縠纹平，林末它山笔架横。场圃未閒黄叶下，鹁鸠啼雨忽啼晴。
送吴促庶待制出守长沙
王珪（宋代）

画船催鼓送将行，一醉离觞下玉京。
延阁漏间空紫橐，洞庭波起猎红旌。
曾冠獬廌奸回讋，却佩龙泉种落惊。
莫向江城叹卑湿，贾生不信使群荣。
送赵阜主簿
刘克庄（宋代）

罢税无兼局，萧然古廨寒。
士称为善类，民说是清官。
力薄难推毂，身轻易起单。
竹林逢大阮，试为问平安。
秋夜书感
陆游（宋代）

阑干斗插酉，惨淡河络角。
开岁财属尔，草木忽摇落。
平生历畏涂，赤手犯蛟鳄。
幸收垂尽日，归卧一丘壑。
乡邻怪此老，肮脏尚如昨。
使无湖海宽，朝市何处著？
诸公方衮衮，一士要谔谔。
谋食古所羞，终身美藜藿。
题马云逵像
黄中坚（清代）

故国苍凉天地秋，谁将肝胆托清流？狂澜已向东南倒，正气偏于草莽留。

愤似安民悲刻石，厚同齐相赎孤囚。画工只貌须眉古，一片丹心未易求。
守蒲过洛思十岁时侍先君寓居泣涕成诗二首一
晁补之（宋代）

建春门外柳依依，迸泪当年彩服嬉。
穷子更无逢父日，匿王空记看河时。
赠庾侍御
司空曙（唐代）

年少身无累，相逢忆此时。雪过云寺宿，酒向竹园期。

白发今催老，清琴但起悲。唯应逐宗炳，内学愿为师。
句
陈亚（宋代）

布袍袖里怀漫刺，到处迁延胡索人。
书院杂咏 书架
王十朋（宋代）

君富端不俗，有钱长买书。家藏三万轴，不怕腹空虚。
书中山驿壁
番阳布衣（宋代）

回头四十五年非，无赖秋光满客衣。
可惜吴中莼菜好，陆机张翰不同归。
任氏园二咏·骛远楼
王灼（宋代）

世论尚迫隘，吾道亦摧藏。
行歌碧云暮，坐怨瑶草芳。
不如寄层碧，转盼尽八荒。
飞霞曳为裾，明月缀为珰。
举手招卢敖，振步谒紫皇。
归续大人赋，一笑遥相望。
禅人写师真请赞
释慧远（宋代）

师子哮吼，象五回旋。
左顾右盼，七穴八穿。
平地和声便拶，等闲{左孛右攵}跳上天。
筑著梵王香案，然后退身归本位，
叉手而立。自去法徽伏修台旨，
未敢自专。
钱知县挽词
叶适（宋代）

送子三为邑，十年嗟往来。
谁言债难了，不与命同回。
卓鲁终留爱，龚黄岂蔽材。
云愁旦暮雪，雪打又添哀。
水调歌头（饶风岭上见梅）
王质（宋代）

花上插苍碧，花下走清湍。浓霜深覆残雪，更有月相参。似我竹溪茅屋，欲晓未明天气，扶杖绕篱看。秦楚五千里，何处是江南。

饶风下，人不断，马相连。颇尝见有此客，相属意忄卷々。欲为横吹出塞，无处可寻羌管，短策叩征鞍。策断征鞍裂，惊堕玉毵毵。
登临海峤初发强中作与从弟惠连见羊何共和之
谢灵运（南北朝）

杪秋寻远山，山远行不近。
与子别山阿，含酸赴修轸。
中流袂就判，欲去情不忍。
顾望脰未悁，汀曲舟已隐。
隐汀绝望舟，骛棹逐惊流。
欲抑一生欢，并奔千里游。
日落当栖薄，系缆临江楼。
岂惟夕情敛，忆尔共淹留。
淹留昔时欢，复增今日叹。
兹情已分虑，况乃协悲端。
秋泉鸣北涧，哀猿响南峦。
戚戚新别心，凄凄久念攒！
攒念攻别心，旦发清溪阴。
暝投剡中宿，明登天姥岑。
高高入云霓，还期那可寻？
傥遇浮丘公，长绝子徽音。
佛牙山
胡鉴（宋代）

烈火烹沸鼎梦游，梦回渐觉此身浮。
坐忘三载蕉中鹿，卧护一帆天际舟。
要识此心如止水，尽将尘迹送牢愁。
荆溪莓藓青无羔，待与石亭三日留。
咏歌人偏得日照诗
周弘正（南北朝）

斜光入丹扇，的的最分明。欲持照凋栱，仍作绕梁声。
干浴
释居简（宋代）

至老从生臭革囊，知他费了几盆汤。更言妙触宣明底，埋没光明古佛堂。
怀金陵知旧
齐己（唐代）

海门相别住荆门，六度秋光两鬓根。万象倒心难盖口，

一生无事可伤魂。石头城外青山叠，北固窗前白浪翻。

尽是共游题版处，有谁惆怅拂苔痕。
书裙带绝句
苏轼（宋代）

任从酒满翻香缕，不愿书来系彩笺。
半接西湖横绿草，双垂南浦拂红莲。
送导江李主簿君俞
司马光（宋代）

学海无涯富，辞锋一战勋。
声华掩终贾，赋颂继渊云。
五斗为边吏，千他饱戍军。
明恩美尤异，优秩赏能勤。
黄祖阴怀怒，张汤巧用文。
折虽因木秀，烧不变兰薰。
迹有穷通异，心无得丧分。
龙蛇宁久蛰，玉石岂俱焚。
蜀国花饶思，临邛酒易醺。
西风时有意，尺纸慰离群。
次韵赋蜡梅
卫宗武（宋代）

将到穷冬寂寞乡，谁知花事未渠央。
最怜剪蜡翻新样，却笑烧铅作素妆。
顺风过湖二首
项安世（宋代）

帆影如酲左右倾，水声似战聒天鸣。
傍人只道船行快，不道船中客更惊。
李大理仲阳邀游白水塘夜宿泛波楼有作
郑岳（明代）

开轩临北渚，见月上东溟。爽气生衣袂，清光溢户庭。

映空塘水白，隔岸海峰青。夜静微波起，浮槎犯斗星。
句
胡澹翁（宋代）

赤鱼白蟹何足数，风味未可松江钙。
次临封八景韵二首 其一 江口归帆
陈道蕴（明代）

渺茫遥望绿如苔，三道江流到此开。落日寒烟樵檐渡，收帆系桨客船回。

怀人几度看维缆，寄远未逢笑折梅。满目风光迟晚照，乘闲临眺独徘徊。
南歌子
蔡伸（宋代）

恨入眉峰翠，寒生酒晕红。临期凝泪洒西风。须信世间无物、似情浓。

玉蹬敲霜月，金钲伴晓钟。凄凉古驿乱山重。今夜拥衾无寐、与君同。
癸丑春闱忝知贡举试事将毕寄柬李陆二学士 其二
倪岳（明代）

默默春宵坐不眠，心期为国重求贤。人间盛事宁过此，天上文光亦烂然。

瑞世凤麟须在网，应时奎壁正当躔。圣明临御真儒出，永弼皇图亿万年。
初入浙中三首 其三
洪炎（宋代）

山村柿栗熟，客舍稻粱秋。池足能言鸭，蹊多喘月牛。

如闻息战斗，剩欲起歌讴。鼓楫临江誓，谁为祖豫州。
苏斋观岱顶秦篆新剔十字
梁章钜（清代）

名山第一磨崖奇，古今第一小篆师。嵯峨文字压钟隶，伯生曾跋曹丕碑。

又一伯生生苦晚，汲古动我深长差咨。廿九字石毁复得，七十余载神护持。

岱史纵迷北平许，具名犹备去疾斯。夜虹熊熊玉女池，风雨离合元君祠。

残星镇地作光怪，渍溜裂石无差虒。飘然片纸远飞到，挂壁隐隐森鳞而，如麟一角凤一羽。

已冠石墨千圆骊。申屠徐郑并敛手，何况汝刻之罘遗。

我生五岳未涉一，远梦直蹑鹅峰陲。安能三日坐卧对，更胝右手精毡椎。

墨缘漫托刘斯立，眼福敢比江邻几。先向蒋侯乞拓本，岱云冉冉来棼楣。
次韵金汉臣五城道中
方回（元代）

郊行胸次爽于秋，岁稔天宽百姓忧。
但有樵人歌陇上，永无廷尉望山头。
最宜旷野开诗思，未觉他乡动客愁。
想见霜林疏更好，绿阴时节忆曾游。
坦庵僧名崇彼
李洪（宋代）

万象森罗具一尘，小庵花木四时春。
客来相对默无语，亲见毗耶彼上人。
翠蛟亭酬和 其三
赵汝谈（宋代）

衣上缤翂云欲生，一山果熟看猿登。亦闻鳌背通朱关，几拟追寻竟未曾。
游城南十六首。赛神
韩愈（唐代）

白布长衫紫领巾，差科未动是闲人。

麦苗含穟桑生葚，共向田头乐社神。
被掠诗
徐綵鸾（元代）

万水千山去路赊，青鞋踏破几层沙。登山绝顶重逢岭，渡水尤深又复涯。

雁字只传夫与子，鱼书难寄母和爷。回头遥望乡关处，云下峰前是我家。
邂逅张克修时闻李天瑞邹汝愚贬官
杨廉（明代）

卧病湖头少送迎，春风一笑故交情。
几年逐客无消息，此日斯文喜合并。
往事不妨于我诉，新閒更是使人惊。
尊前只用沈沈醉，分付苍头酒尽倾。
送砥平石过天竺兼简邓善之
戴帅初（元代）

闻说西湖也自怜，君行更是早春天。六桥水暖初杨柳，三竺山深未杜鹃。

旧壁苔生寻旧刻，新岩茶熟试新泉。城中诸友须相觅，西蜀遗儒解草玄。
子周倡和贞素兄佳什见寄因次其韵
舒逊（元代）

涧谷深深图画开，依稀潭第等蓬莱。雨馀远岫青凝黛，水涨平池绿泼醅。

话旧西窗烧绛蜡，吟情东阁动寒梅。杜陵已喜千间庇，司马应怜四壁颓。

下榻每应高士至，抱琴时有故人来。采芝不独商山老，亦有韬光辅世材。
南歌子·大药西南采
王吉昌（元代）

大药西南采，调和东北隅。火龙水虎奋天衢。七政枢机，斡转运琼酥。月窟喷香麝，冰壶迸玉珠。金童拈弄谒仙都。喜动天颜，赐寿等虚无。
杂曲歌辞。镇西
佚名（唐代）

天边物色更无春，只有羊群与马群。

谁家营里吹羌笛，哀怨教人不忍闻。

岁去年来拜圣朝，更无山阙对溪桥。

九门杨柳浑无半，犹自千条与万条。
虞美人
姜夔（宋代）

峰岭高秀过之，观居士题颜，且歌其所虞美人。羲亦作一解

阑干表立苍龙背。三面＿天翠。东游才上小蓬莱。不见此楼烟雨、未应回。

而今指点来时路。却是冥＿处。老仙鹤驭几时归。未必山川城郭、是耶非。
送从侄栖闲律师
皇甫冉（唐代）

能知出世法，讵有在家心。南院开门送，东山策杖寻。

经年期故里，及夏到空林。念远长劳望，朝朝草色深。
寄讯憨公海印寺
邢侗（明代）

种得霜秔弟子舂，掌中山雀钵中龙。
诸方衲子归香积，可奈斋时一片钟。
采桑子
晏几道（宋代）

红窗碧玉新名旧，犹绾双螺。一寸秋波。千斛明珠觉未多。

小来竹马同游客，惯听清歌。今日蹉跎。恼乱工夫晕翠蛾。
谢人惠纸
齐己（唐代）

烘焙几工成晓雪，轻明百幅叠春冰。

何消才子题诗外，分与能书贝叶僧。
观余尚书边战图二首 其二
黄瑜（明代）

车骑连云炮震雷，边墙如月接墩台。娘娘滩上河冰合，不见胡儿牧马来。
庚戍正月三，约同舍游西湖十首
杨万里（宋代）

家家砌下过清泉，寺寺云边占碧山。
走马来看已心醒，更教选胜佳中间。
题刘平甫定庵五咏 其三 山台
朱熹（宋代）

林居厌栖迷，山顶幸清旷。无事一登临，却愁心浩荡。
梦卢子高
苏泂（宋代）

魂梦依稀欲见君，须臾为月又为云。
起来接得如鸦字，谈笑声音了不闻。
卫卿叔自青旸寄诗一卷以饮酒果核殽味烹茶斋
葛立方（宋代）

自叹杖头无孔方，头上貂蝉乏金黄。
醉乡遥遥道路长，傲窗新金汲新凉。
指点银瓶难索尝，空教金缕唱秋娘。
遥想玳席行觞忙，绣段装帘筛妙香。
梦熟有时乡故乡，赐我屈卮浇客肠。
醉蓬莱（寿郁梅野）
伍梅城（宋代）

倚东风笑问。落红啼鴂，清明来未。小雨弄睛，做轻寒天气，南极光中，五云深处，人庆秋岁。翡翠屏间，琉璃帘下，彩衣明媚。九老风流，五侯家数，如此乾坤，有人如此。天正烦君，作江南一瑞。世上今秦，山中古晋，尽不经吾意。但要牡丹，年年今日，伴人沈醉。
雨霖铃 中秋值雨
高濂（明代）

雨混烟迷，听萧萧、声填空阔。湘帘不上银钩，恨寥落、一秋佳节。

云外天香，黯黯把、蟾光顿灭。夜深沉、灯火楼台，人寂寥，管弦风月。

天涯有恨成离别。正凄凉、人悲圆缺。是今宵、缺在人间，怕团圆、天边皎洁。

泪点雨声厮混，把愁肠万结。叹此夜、千种离情，尽发付蛱蝶。
元正
王柏（宋代）

开正又展一年期，霞脸醺醺酒半卮。
独坐晴窗无一事，呼童和墨写梅诗。
郑维心用张仲宗韵见赠复次其韵奉酬 其二
沈与求（宋代）

少日功名心，偃蹇挽不来。雄豪本戏耳，静乐真贤哉。

畏事口三缄，忧时肠九回。无客榻长挂，有怀尊自开。

酒酣气如云，高哦追八哀。
绝句留别善之仲实并呈松涧云仲无逸四首
陆文圭（元代）

今夜征帆浅渚边，何时樽酒落花前。
白云绕舍归心切，不为春林听杜鹃。
赠将军
杜光庭（唐代）

□□□□□□□，□□□□□□□。八表顺风惊雨露，

四溟随剑息波涛。手扶北极鸿图永，云卷长天圣日高。

未会汉家青史上，韩彭何处有功劳。
送惠定宇徵君之扬州
朱方蔼（清代）

西风飒飒吹枫楠，新霜点点飞江潭。柳条零落不忍折，朝来录别嗟何堪。

江淮都转尚风雅，莲花幕底朋盍簪。况逢江东老名宿，促行那许停吴骖。

先生荣显非所慕，每于典籍偏沈酣。礼乐甘从野人野，著述直似贪夫贪。

娲笙羲瑟辨律吕，嬴灰孔壁勤稽参。五经纷纶抽腹笥，百家肴核窥尘函。

汉京贾郑不可作，浅儒俗学争嘲唅。钜制皇皇振聋瞆，洪钟大虡声非韽。

君家两世列清禁，石渠天禄书曾探。趋庭授受有经说，统同辨异功最覃。

萧山秀水二公出，鼎枪刀足应成三。先生一编绍旧业，门题通德真无惭。

平生汲古亦有志，故纸不厌搜枯蟫。梁丘家宗我已识，每思执卷眈高谈。

惆怅相逢复相别，当筵离曲歌何戡。几时栖息衡宇下，万轴坐拥藏书龛。

著录不少称弟子，学术正好传孙男。碧草盈庭春盎盎，红豆著树花鬖鬖。

登堂傥许问章句，便思买宅香溪南。
雪霁
罗隐（唐代）

南山雪乍晴，寒气转峥嵘。锁却闲门出，随他骏马行。

一竿如有计，五鼎岂须烹。愁见天街草，青青又欲生。
祝英台近
苏茂一（宋代）

结垂杨，临广陌，分袂唱阳关。稳上征鞍。目极万重山。归鸿欲到伊行，丁宁须记，写一封、书报平安。

渐春残。是他红褪香收，绡泪点斑斑。枕上盟言。都做梦中看。销魂啼鴂声中，杨花飞处，斜阳下、愁倚阑干。
晓登怀古堂
杨万里（宋代）

度暑过于岁，初凉别是天。独穿秋露草，来看晓风莲。

病骨殊轻甚，幽襟一洒然。不妨聊吏隐，何必更林泉。
奉和圣制同二相已下群官乐游园宴
王翰（唐代）

未极人心畅，如何帝道明。仍嫌酺宴促，复宠乐游行。

陆海披珍藏，天河直斗城。四关青霭合，数处白云生。

饪餗调元气，歌钟溢雅声。空惭尧舜日，至德杳难名。
蝶恋花（题爱阁）
葛长庚（宋代）

冷雨疏风凉漠漠。云去云来，万里秋阴薄。笑倚玉阑呼白鹤。烟笼素月青天角。

竹影松声浑似昨。醉胆如天，谁道词源涸。满地苍苔霜叶落。今宵不饮何时乐。
江陵怀古 其二
吴敏树（清代）

莽苍江山百战昏，兴亡何只两东门。梁家偪泰那须惜，高氏崎岖未足论。

独许兰成沿宋宅，思招子美合湘魂。前朝相国犹人杰，目极艰难感激存。
水仙
释居简（宋代）

矮丛傍砌小成阴，冻彻敷腴谢水沉。细著鲜风扶弱干，剩将零露酌芳心。

华裾冉冉低青绶，柔玉棱棱衬嫩金。弱水绕山三万里，断魂长记碧萧森。
登石头城
释宝昙（宋代）

春潮不到石城脚，十丈楼船浅沙阁。
楚天衮入秦淮流，白日黄尘亦冥漠。
胡儿走马沙上归，青兕豪猪载毡橐。
旌旗不动弓矢闲，百金砗磲作璎珞。
龙盘虎踞天地静，稽首清明可终托。
当时被发饮此水，铁骑如山照秋郭。
鸟惊兽骇人莫知，天欲以血洗伊洛。
三山砥砺水濯磨，万夫相望在雕鹗。
东风两鬓今萧萧，何当以此叩寥廓。
水调歌头 其二
樊增祥（清代）

日暮倚修竹，散步咏凉天。素娥应是无恨，玉貌似当年。

月照阑干花影，花底玉笙双髻，清福几人全。云捧夜珠出，置我掌中间。

绛河转，银烛灺，未成眠。人生离别何恨，菱镜有时圆。

昨夜双桐吟雨，今夜两星添柳，人意判温寒。千里共明月，持此慰婵娟。
懊侬歌 其一
尹明翼（明代）

非关故相弃，只是侬命乖。安得如月色，随处堕君怀。
秋思
陆游（宋代）

人生四十叹头颅，久矣心知负壮图。
未死皆为闲日月，无求尽有醉工夫。
风凋木叶流年晚，秋入窗扉病骨苏。
信步出门湖万顷，季鹰不用忆蓴鲈。
送程给事知越州
吕嘉问（宋代）

朱方藩牧寄非轻，故辍中朝近侍行。黼帐暂违簪笔对，锦衣初喜遇家荣。

前临使宅千山秀，俯视堤封一水横。第恐急贤严召节，不容选胜遍江城。
喜小隐新得山茶
洪适（宋代）

芳园封植阅年华，异卉搜求闹小车。不羡竹林生石竹，独来茶坞补山茶。

游人认柿枝头子，归鹤求雌叶底花。我去临川寻玉茗，遥将白雪映红霞。
中秋夜临镜湖望月
陈羽（唐代）

镜里秋宵望，湖平月彩深。圆光珠入浦，浮照鹊惊林。

澹动光还珠，婵娟影不沉。远时生岸曲，空处落波心。

迥彻轮初满，孤明魄未侵。桂枝如可折，何惜夜登临。
宿野人家追和韦斋韵
程洵（宋代）

浇愁正赖一蕉叶，万虑洗空从兀兀。投床便作碖䃂眠，不记来时石头滑。

茅家亦复有何好，门外澄江绿如鸭。个中风味吾自知，赋诗归向儿曹说。
次韵致政华殿丞怀旧见寄
苏颂（宋代）

佩韘相从四纪前，鲤庭论契荷忘年。
文如潘陆倾江海，学造重黎绝地天。
簪绂弃来名已厌，乡闾归后乐应全。
冥飞尚隐樊笼旧，未副初心愧昔贤。
寄答钟羽洞秀才 其三
杨起元（明代）

中秋积雨歇，碧天月皓皓。故人传尺素，开缄见仪貌。

书中亦何言，谓我近枢要。我本迂儒生，通显非夙抱。

故人骐骥足，宜骋千里道。五十新状头，君年尚为少。

岂为富贵期，所期在远到。长歌对明月，同明自相照。
句
吴璋（唐代）

各自芬芳花默默，两相呼唤鸟津津。
答韦先辈春雨后见寄
刘得仁（唐代）

风散五更雨，鸟啼三月春。轩窗透初日，砚席绝纤尘。

帝里峰头出，邻家树色新。怜君高且静，有句寄闲人。
信口十绝
李流谦（宋代）

缚虎断蛟空有意，毁车杀马且偷閒。
凭君呼我为居士，一味临流与看山。
行都春事诗
朱继芳（宋代）

紫陌无泥雨后天，绿阴多处正秋千。
土风未必知农事，也听村夫说种田。
携酒落成倅厅绮霞阁口号代简
杜范（宋代）

绮霞风月一番新，剩把余光烛近邻。
闻道落成开宴席，也容老子挹芳尘。
沥涧吴太皇庙
项安世（宋代）

行间得子明，笑里下兹城。
好汉人难识，髯郎鉴独精。
溪巫荐村酒，舟子问江程。
颇忆濡须否，风旛作战声。
后过书坞夜坐
周南（宋代）

下驾官桥黄岘东，二十五里名新丰。
慈竹色如芦苇白，石楠顶结樱朱红。
纸灰养火冬将尽，趺坐看书暖渐融。
且蓄春雷归地底，放令晴雪满山中。
颂古九十八首 其八
释印肃（宋代）

教人梦里撮虚空，要显盲参离相通。色即是空空是色，色空不异体还同。
满江红·贺王宣子产湖南寇
辛弃疾（宋代）

笳鼓归来，举鞭问、何如诸葛？人道是、匆匆五月，渡泸深入。白羽道生貔虎噪，青溪路断鼪鼯泣。早红尘、一骑落平冈，捷书急。
三万卷，龙头客。浑未得，文章力。把诗书马上，笑驱锋镝。金印明年如斗大，貂蝉却自兜鍪出。待刻公、勋业到云霄，浯溪石。
受诰口号 其二
方岳（宋代）

雪寒月瘦鬓成丝，缘底天家圣得知。从此江山尽驱使，小民奉敕遣吟诗。
论语绝句一百首
张九成（宋代）

欲识画工真妙手，画人须是画精神。
孔门诸子工无比，画出当时活圣人。
寒食前一日西湖閒泛三首 其二
张镃（宋代）

骤暖悬知雨信浓，半阴台榭碧烘濛。何心更敢携壶去，孤桨微吟尚未工。
桂隐纪咏·俯镜亭
张镃（宋代）

唤作大圆镜，波文从此生。
何妨云影杂，榜样自天成。
醉中作
张说（唐代）

醉后乐无极，弥胜未醉时。
动容皆是舞，出语总成诗。
赠隐者
陆游（宋代）

力量超终古，光明破积昏。
独行宁有待？妙用本忘言。
神定婴儿戏，丹灵竖子奔。
绪余应不靳，小出济元元。
兰
俞鲁瞻（清代）

岩阿同寄迹，气味得交深。逸韵流虚室，清芬溢素襟。

采芳君子佩，援操古人心。湘水留余憾，千秋泽畔吟。
菩萨蛮 再题花妥兰花幅
姚华（清代）

白门一郑成双妥。青楼小字排珠颗。罗素更湘兰。三分水墨天。

望里春如海。依样修眉黛。香草美人姿。美人香草思。
寄答王仲仪太尉素
欧阳修（宋代）

丰乐山前一醉翁，余龄有几百忧攻。
平生自恃心无媿，直道诚知世不容。
换骨莫求丹九转，荣名丰在禄千锺。
明年今日如寻我，颍水东西问老农。
汤时中寄樵
释妙声（明代）

英英湘中彦，寄迹吴山樵。山深土泉美，厥植多乔夭。

逝将乐嘉遁，讵欲肩刍荛。冰雪岁云莫，荃蘅化为萧。

诗书道林薮，采穫日以饶。逍遥杏坛上，弦诵自朝朝。

春风曾点瑟，秋水许由瓢。幸遂丘壑志，不受弓旌招。
绍熙四年加上寿圣皇太后尊号八首
佚名（隋代）

于皇帝室，休运贻孙。
重熙疊庆，祗进号荣。
爰授兹册，必躬必亲。
天子圣孝，万邦行刑。
酬崔千牛四郎早秋见寄
权德舆（唐代）

浩歌坐虚室，庭树生凉风。碧云灭奇彩，白露萎芳丛。

感此时物变，悠然遐想通。偶来被簪组，自觉如池龙。

少年才藻新，金鼎世业崇。凤文已彪炳，琼树何青葱。

联镳长安道，接武承明宫。君登玉墀上，我侍彤庭中。

疲病多内愧，切磋常见同。起予览新诗，逸韵凌秋空。

相爱每不足，因兹寓深衷。
柳梢青
蔡伸（宋代）

联璧寻春，踏青尚忆，年时携手。此际重来，可怜还是，年时时候。

阴阴柳下人家，人面桃花似旧。但愿年年，春风有信，人心长久。
次韵和宋中道再寄
梅尧臣（宋代）

鸿鴈北来声甚悲，黄昏野雀相并枝。
是时静默月色淡，摵摵风并摇枯衰。
夜深扣门兵卒至，八行文字曾无奇。
书尾又看诗两纸，若逢饮食充渴饥。
骏马明珠未入用，千金美价思燕随。
无盐嫫母正逞貌，越客未可言西施。
子虽淹回年且壮，不比老丑令人嗤。
朝廷得贤盛朱紫，玉阶金闼步委蛇。
圣君纳谏无不听，吾徒迹远空行危。
况乃庭下闻咸池，报书此方君可喜。
我心如此颇得之。
次韵王帅彦昭破贼
叶集之（宋代）

将略兵机断若神，济时须仗老成人。指挥自事囊中智，谋议谁参幕府宾。

已喜雄威存楚越，更有馀策取绥银。明年此去登黄阁，要使恩沾万国春。
月下作
晁说之（宋代）

今夜陇头月，往岁沃洲山。
短发添尽白，遐观弥多闲。
遥怜大定僧，注彩衲畦间。
尘冠何可久，曳杖吾当还。
胡不忘言休，自箴兹厚颜。
杂诗四首
孔武仲（宋代）

春风仰屋卧田庐，海日鲜明柳影疏。
梦觉不知身处所，此中依约是华胥。
偈
释昙清（宋代）

杀父杀母，佛前忏悔。杀佛杀祖，不消忏悔。为甚么不消忏悔，且得冤家解脱。
次韵张文焕慵庵万山堂即事二首
方回（元代）

张侯诗思涌如泉，吟榻横陈翠麓巅。
十雨五风今乐国，千村万麓几人烟。
赏心眺览知何算，转首音尘竟弗传。
句勒口碑天共远，不虚佳月佐觥船。
山中赠杨勺泉道士
郭谏臣（明代）

仙坛久著鍊师名，鞭挞风雷宇内惊。勺水休将轻易看，曾为霖雨济苍生。
点绛唇
汪莘（宋代）

数朵芙蕖，嫣然一笑凌清晓。谢家池沼。秋景偏宜少。

气挟清霜，家把群花小。秋风袅。湘君来了。一曲烟波渺。
戏和公实感秋对酒
洪炎（宋代）

青山爱客长青眼，白水知时泛白云。少日悲欢才一瞬，中星寒暑又平分。

稻粱狼藉馀栖亩，雀鼠穿窬自立勋。一叶已惊秋意早，映阶黄落更纷纷。
题陈幼白石浪阁 其三
范景文（明代）

枕流与漱石，共此静观中。高阁贮云气，将无性所同。
新荷
张继先（宋代）

败荷已尽小荷圆，照眼含香尚忍怜。
月帝来寻青玉匣，金童立认碧铜钱。
已凝重露资清气，何幸轻风扫淡烟。
远有华峰全美在，花开般捧烂红鲜。
送觉新上人还越
周弼（宋代）

古越多精蓝，名僧递相接。
青林瓶盂聚，丹壑楼观叠。
今乘秋涛便，莫待寒雨涉。
何处闻鸣蛩，虚廊扫黄叶。
偈颂七十二首
释祖钦（宋代）

平常闲坐与闲行，岭上无心云片生。
照镜俱亡人不立，依前日午打三更。
客自邵武来言王野使君平寇
戴复古（宋代）

闻说贼来日，君能判死生。
扁舟载母去，倚剑到天明。
百姓各逃命，四旁无援兵。
王尊岂非勇，独自守孤城。
證道歌 其二一二
释印肃（宋代）

亦曾讨疏寻经论，永夜清霄习见闻。只道多闻便是真，谁知万法皆方寸。
南康大雪
陈宓（宋代）

嘉定己卯岁，正月十七朝。
新春才五日，大雪滂以飘。
缤纷七昼夜，冷气充层霄。
朔风搅宇宙，爆耳惊秋潮。
大厦作小舫，轻舠想浮摇。
江湖本浩荡，星渚尤多飚。
常时尚闭户，此日寒殊骄。
行人泊前岸，只尺万里遥。
谁言民窭贫，积此珠与瑶。
冻死不敢恨，千山长禾苗。
蝗螟永入地，疠疫仍潜消。
我得一笑归，还家诧渔樵。
作诗纪事实，持付村童谣。
灵岩披云台十颂 其八
释怀深（宋代）

禅门难得好儿孙，逐句寻言总失真。山是山兮水是水，莫将情解斗尖新。
解连环
周之琦（清代）

驿尘三辅。向邮亭系马，晚钟敲雨。看荒垣、几日清秋，恰疏柳当雨，暗牵离绪。

半枕浮生，问短梦、今宵何处。任吟笺香冷，画浊泪深，归思难赋。

滹沱去程记否。料重寻往迹，爪印非故。尽思量、南走邯郸，盼漳水铜台，旧乡云树。

唤客山灵，又相约、明朝西去。寄愁心、雁飞雁落，夜长自语。
从潘丈求字二首
赵蕃（宋代）

摩挲石刻叹微茫，孰若汗青移硬黄。
几净窗明肯游戏，千金便当橐中装。
元夕次何宪韵 其二
王十朋（宋代）

鄱阳灯火类残星，风雨那堪更满城。为郡何如在家好，长檠不似短檠明。
古离别
释善珍（宋代）

切切复切切，壮士重离别。
壮士别君去，万里无加辙。
暂时一樽酒，异日肝胆裂。
何况岐路间，俄顷生白发。
君不见荆轲剑气凌白虹，易水悲吟泪成血。
云边遣兴
刘宰（宋代）

泄云日日冒山头，古涧淙淙咽怒流。但得农家馀雨泽，不妨客子叹淹留。
观柳河东初访半野堂小像
朱厚章（清代）

蘼芜脉脉柳疏疏，想见文君放诞初。谁识秋风摇落后，独将一死报尚书。
呈诸先辈
韩维（宋代）

谢事归来老白头，杜门终日绝营求。
顾惭义礼非先得，窃幸英营许并游。
介寿又逢春酒熟，贻诗常骇暗珠投。
自惭筋力难为礼，不及低回奉献酬。
如此江山 其二 题徐电发枫江渔父图
梁清标（清代）

棠舟冲破吴淞水，瑟瑟岸汀苇。酒具茶铛，云蓑雨笠，载得半江酒思。

莼丝信美。任满地风涛，一竿鳣鲔。荷芰裁裳，徐陵也号天随子。

詹公任父已往，中原共识汝，烟波名字。斗鸭先生，钓鳌狂客，谁绘剡溪藤里，徵书一纸。

为勉出菰芦，客星至矣。漫捲渔筒，黄金台更起。
小憩琵琶亭呈环中养正
李彭（宋代）

香山居士骨已冷，文采风流今未遥。捍拨何劳作胡语，寒江璧月想前朝。

涛波竟夕相喧豗，吴樯楚柁争倾攲。老夫何暇知许事，但饮松醪炰蛤蜊。
简王元刚并寄意王理得君玉
戴表元（宋代）

见说频相忆，新年已两书。
雪肥秦望草，春动镜湖鱼。
茧纸堆成屋，乌蓬走当车。
诸公有游事，少待意如何。
寄婺州石君瑞料院
陈著（宋代）

灵光犹岿然，另久忽书传。
风雨各闭户，山林多谢末。
眼花千里外，心事十年前。
独为儿曹喜，通家契有缘。
民入钱抱儥公库东塘决水取鱼甚盛渔翁谓抱儥
郑刚中（宋代）

积水翻深畎，轻舠偏远湾。
鸣榔时拨刺，挈风乱斓谝。
贩妇贪趋市，渔翁喜动颜。
轮他鸥鹭饱，烟际不胜闲。
长相思（秋怀）
黄升（宋代）

天悠悠。水悠悠。月印金枢晓未收。笛声人倚楼。

芦花秋。蓼花秋。催得吴霜点鬓稠。香笺莫寄愁。
赵敬贤送荔枝
戴复古（宋代）

荔子固多种，色香俱不同。
新来尝小绿，又胜擘轻红。
大嚼思千树，分甘仅一笼。
尝观蔡公谱，梦想到莆中。
送张郭二秀才赴举
文同（宋代）

二子共赍刀，翩翩去意豪。负才皆万选，入守定双高。

上道梅薰袖，还家草映袍。须知本鸿鹄，终不在蓬蒿。
通天岩
王守仁（明代）

青山随地佳，岂必故园好？但得此身閒，尘寰亦蓬岛。

西林日初暮，明月来何早。醉卧石床凉，洞云秋未扫。
菩萨蛮 宿灵隐寺僧楼
杨夔生（清代）

北峰云接南峰雨。冷泉亭畔幽人语。远火动疑灯，松桥度夜僧。

石根喧暗瀑。似隔濛濛竹。莫道古潭空。深藏摩顶龙。
杂曲歌辞。三台二首
韦应物（唐代）

一年一年老去，明日后日花开。

未报长安平定，万国岂得衔杯。

未泮寒塘始绿，雨馀百草皆生。

朝来门閤无事，晚下高斋有情。
蓬莱词
胡宿（宋代）

瀛阆盛佳招，排云下赤霄。水犀梳插鬓，火玉佩垂腰。

凫影朝青舄，鸾音咽紫箫。鳌宫无夜色，豹髓未尝烧。
赠吴处玄诗
邯郸淳（魏晋）

我受上命，来随临菑。与君子处，曾未盈期。见召本朝，驾言趣期。

群子重离，首命于时。饯我路隅，赠我嘉辞。既受德音，敢不答之。

余惟薄德，既局且鄙。见养贤侯，于今四祀。既庇西伯，永誓没齿。

今也被命，义在不俟。瞻恋我侯，又慕君子。行道迟迟，体逝情止。

岂无好爵，惧不我与。圣主受命，千载一遇。攀龙附凤，必在初举。

行矣去矣，别易会难。自强不息，人谁获安。愿子大夫，勉篑成山。

天休方至，万福尔臻。
二十八舍歌
晁补之（宋代）

戎菽有角原桑黄，客愁唧啧闻扈亢。
转蓬无氐行役晚，蟋蟀在房思妇惋。
男儿有心事弧矢，十年风光随马尾。
长须舂米婢借箕，斗酒为君聊解颐。
谁怜长夜饭牛苦，安能卧泣羞儿女。
平生未入君此室，一庐翛然四壁立。
文章奎躔动圆天，贫有余富黔娄贤。
功名不羞烂羊胃，灭昴擒胡未能计。
谁能简毕老此生，不用诹嘴招忿争。
世事参商君此行，桂酒椒浆石井美。
山鬼幽篁衣薜荔，暮江老柳系归船。
蛟宫涵星动深渊，张帆自惯夕风恬。
九折摧轮鹄翼短，他年君车当轸转。
和王觉民简褒山因上人枣岭魏欣然二首 其二
王之道（宋代）

君来踰半月，未果一尊同。湖水寒应碧，山梨雨自红。

何时过北牗，今日转西风。相去无他地，孤城杖屦中。
重庆阃治十咏·友石
李曾伯（宋代）

卓尔有所立，俨然即之温。
他疑攻玉异，并谊断金存。
悦清为卢永清赋
顾清（明代）

岂无离群意，翛然野鹤姿。好山时拄颊，幽涧或忘饥。

心赏丹青会，神融翰墨知。年来渐成癖，无计得中医。
梅花
林希逸（宋代）

纷纷尘劫数河沙，玉雪风标共几家。可是人间清气少，却疑太半作梅花。
呀鹘行
杜甫（唐代）

病鹘孤飞俗眼丑，每夜江边宿衰柳。清秋落日已侧身，

过雁归鸦错回首。紧脑雄姿迷所向，疏翮稀毛不可状。

强神迷复皂雕前，俊才早在苍鹰上。风涛飒飒寒山阴，

熊罴欲蛰龙蛇深。念尔此时有一掷，失声溅血非其心。
绍熙辛亥六月中伏日出郭观稼小休野石读仲权
滕镇（宋代）

稻香蔼蔼暑风清，下马传觞听水笙。
父老指诗怀旧尹，为镌岩石寄心声。
新山别馆十景 其五 螺溪钓艇
曹文晦（元代）

旧日溪源浸巨螺，一竿来此老渔蓑。远寻短棹轻舟兴，高唱斜风细雨歌。

夜泊松潭明月近，昼眠花港绿阴多。朝朝老瓦盆边醉，冷看王孙细马驮。
寄曹云台
方岳（宋代）

难得宜春便，经时不报书。
雨多花较损，雪尽草频锄。
灯火贫如故，山林拙未除。
有诗无话处，一向闭门居。
约致明入开善不至二首
刘子翚（宋代）

乔松翠竹锁禅关，乘兴时来兴尽还。
懊恨刘郎招不得，瘦筇独自入寒山。
赵村野望
李裕（元代）

齐鲁两山断，徐淮一水通。霁天秋色远，楚塞度征鸿。
平原郡王南园诗二十一首·归耕
姜特立（宋代）

归耕此计未为迟，畎畎艰难已素知。
伊尹佐商功业盛，却思前日有莘时。
傅山人倭剑歌
罗洪先（明代）

倭奴器物巧绝剑最奇，大都千年铁精始为之。沈埋阴井忘岁月，选练吉日分雄雌。

人血为涂见者悸，禁以神咒传相秘。腥气非关龙甲文，光怪自逐夷形异。

不独国中争价高，往往犯险来夸示。飞渡鲸波几万重，包截鲛皮一尺二。

金环纽束成宛转，青组交织横襻系。画屏文箑贡尚方，此物自诡从藏置。

丁戊山人独见知，货之不惜倾囊赀。当年携持游武夷，山鬼莫敢窥茅茨。

谓我骨相非凡姿，什袭缄封为赠遗。开匣拂拭惊陆离，左挥右霍寒风悲。

即令朔方上谷多鼙鼓，尔独奚为与我随。噫吁嚱少年意气不在兹，会须自断贪嗔痴。
偈颂一百四十一首
释师范（宋代）

寻常月是中秋月，中秋月是寻常月。
看来真个只寻常，道是寻常又还别。
别别，无物堪比伦，
教我如何说。
维舟秋浦，逢故人张矩同泊
李中（五代）

卸帆清夜碧江滨，冉冉凉风动白蘋.波上正吟新霁月，

岸头恰见故乡人。共惊别后霜侵鬓，互说年来疾逼身。

且饮一壶销百恨，会须遭遇识通津。
早春曲
戴叔伦（唐代）

青楼昨夜东风转，锦帐凝寒觉春浅。垂杨摇丝莺乱啼，

袅袅烟光不堪翦。博山吹云龙脑香，铜壶滴愁更漏长。

玉颊啼红梦初醒，羞见青鸾镜中影。侬家少年爱游逸，

万里轮蹄去无迹。朱颜未衰消息稀，肠断天涯草空碧。
和许宰寓武邑赓杨丞靖安八咏
舒邦佐（宋代）

君似春风自袭人，无情鸥鸟亦相亲。
莫惊仕路风波恶，便忆家园自在身。
涉淮泝清迫于冰涸舟次下邳先寄彭门赵侍御二
宋庠（宋代）

病骨忧南土，孤怀念北迁。
欣承紫泥诏，且向汶阳田。
夜雪淮冰合，朝暾海气鲜。
风波虽缭绕，自有故交怜。
送李溟秀才西行
许浑（唐代）

万里不辞劳，寒装叠缊袍。停车山店雨，挂席海门涛。

鹰势暮偏急，鹤声秋更高。知君北邙路，留剑泣黄蒿。
月波楼题壁
曹寅承（清代）

洞仙关外路悠悠，疏树晴烟澹似秋。政喜江山浑入画，十年重上月波楼。
喜晴
张继先（宋代）

芍药都零落，山泉遂有声。
尽知春去晚，深喜夜来晴。
高柳拂瞻净，闲花照坞明。
松间携好酒，今日思方清。
西江月·八十一年往事
北宋·蔡京（宋代）

八十一年往事，四千里外无家。如今流落向天涯，梦到瑶池阙如。
玉殿五回命相，彤庭几度宣麻。止因贪此恋荣华，便有如今事也。
寄题妙峰阁慧照堂
邹浩（宋代）

妙峰阁外云收翳，慧照堂中日放光。大地山河都见了，此心聊寄一垆香。
如梦令 春暮
钟蕴（清代）

揽镜朝来无绪。帘外花飞如许。林际子规啼，又见荼蘼细雨。

春去。春去。却问春归何处。
祈真坛
齐己（唐代）

玉瓮瑶坛二三级，学仙弟子参差入。霓旌队仗下不下，

松桧森森天露湿。殿前寒气束香云，朝祈暮祷玄元君。

茫茫俗骨醉更昏，楼台十二遥昆仑。昆仑纵广一万二千里，

中有五色云霞五色水。何当断欲便飞去，

不要九转神丹换精髓。
云林辞并序
苏伯衡（明代）

眷吾父母之邦兮，乃赵宋之故都。既美丽又富盛兮，实东南之奥区。

众人胥此焉止息兮，吾独曷为而去诸。此富贵者所娱情兮，虽信美不可以居。

矧吾舍之湫隘兮，直阛阓而临通衢。车尘滃若溽雾兮，纷冉冉将浼予。

苟徘徊而不去兮，几何不为逐臭之夫。瞻彼乐郊震泽之墟。

俯苕霅之涟漪兮，仰毗弁之郁纡。前谽谺之绝壑兮，后苍莽之平兼。

阡陌从横以棋寘兮，聚落交错若画图。审面势兮搆吾庐。

梁桂檀兮柱杉槠。不雕不琢兮，不丹青以涂。攀薛荔以帡幪兮，苔藓绣乎阶除。

列陵阜以为垣兮，因涧谷而成渠。长松钜竹兮森扶疏。

烟条雾叶兮蔚蔽亏。夭矫缭纠兮，若苍龙之垂胡。

棽丽披离兮，若翠幄之流苏。积雨之后，日出之𥘉。

山气泽气，孰吹孰嘘。排我檐楹，羃我绮疏。栖我几席，袭我琴书。

始肤寸其来会兮，旋波涛之卷舒。乍奔腾以翕霍兮，倏充塞而模糊。

何变化之奄忽兮，茫洋莫辨乎四隅。幻万象以一色兮，覆六合而有馀。

中长风之迅烈兮，遂消液于须臾。砉扫灭而无踪兮，杳不知其所如。

但见山青青而林苍苍兮，掩映湛湛乎之太虚。吾危坐而睇眄兮，增感慨以长吁。

曰宝莫宝兮，贝玉金珠。贵莫贵兮，爵位名誉。等浮云之不可把玩兮，喟叹先圣其岂我诬。

胡彼昏之不觉兮，争贸贸以奔趍。况人寿之百岁兮，犹过陈之白驹。

纵得之亦何𥙷兮，徒自默而自劬。吾于世兮复何需。

屑逐队兮竞驰驱。聊敛退而从吾所好兮，放浪肆恣于水澨山砠。

幸麋鹿之我狎兮，喜鸥鸟之不我虞。春草丛茂春华敷。

岩红涧绿张氍毹。幽泉发窦疾以徐。髣髴会朝锵珩琚。

娱耳悦目乐不可言兮，世间埃壒何濡濡。时招玄真子，脍却赤鲤鱼。

相就东老旧酒垆。既醉涉江弄芙蕖。歌曰：泽有荷，渚有蒲。

荷为衣，蒲为𦵔。衣且食兮保我躯。滞志释兮烦虑祛。

逍遥委蛇兮，又何必访偓佺于蓬壶。
人日出游湖上十首
杨万里（宋代）

此行殊匆匆，天色不肯借。
更待海棠晴，满意孤山下。
偶成
纪青（明代）

布衣蔬食已平平，砌草墙花也自清。
醉抱竹根如意卧，十年无有唾壶声。
薄刀岭
孙桐生（清代）

一岭撑危脊，孤高仄径悬。路如抛白刃，人疑上青天。

律崒群峰拱，逍遥一线牵。端详方著脚，莫漫触锋铦。
次韵程丞相观牡丹
郑獬（宋代）

碧凉繖下罩罗敷，只恐晴晖透锦襦。
醉倚玉栏问春色，此花胜得洛中无。
望僊亭
梅尧臣（宋代）

公来有余乐，所乐为郡间。
讼稀聊自适，静胜以纾颜。
清轩开晓幔，历历见淮山。
山色洗新雨，佳期如可攀。
代异鸡犬去，时平草木闲。
试望天衢近，飞驾应此还。
醉桃源（大石）
周邦彦（宋代）

冬衣初染远山青。双丝云雁绫。夜寒袖湿欲成冰。都缘珠泪零。

情黯黯，闷腾腾。身如秋后蝇。若教随马逐郎行。不辞多少程。
四字书窗以印实相
释印肃（宋代）

实离贯穿理不俱，一人直下体同渠。
久停顽坐邪思起，返谤如来正觉虚。
田家叹 其一
虞俦（宋代）

麦已化蛾犹未打，蚕虽作茧不堪缲。一年活计今如许，只望西成我廪高。
谢潘端叔惠红梅 其九
楼钥（宋代）

初移湘水一枝春，剩馥还欣为我分。梦入山房三十树，何时醉倒看红云。
南湖二首
司马光（宋代）

宋都南野水，花柳媚名园。
鸟起沙留迹，鱼惊浪结痕。
朱桥通别岛，白路出荒村。
城邑虽云迩，常无车马喧。
中秋日赴史漕赏月二首
郭印（宋代）

此夕非常夕，金波涌碧岑。
一轮初散彩，八表尽倾心。
永夜真同昼，浮云不蔽阴。
主人澄静性，万古亦常今。
水龙吟 钱塘
史鉴（明代）

钱塘自古繁华忆，去年一春游遍。山明水丽，花娇柳娜，流莺百啭。

满路笙歌，几船箫鼓，往来游宴。正晚来堪赏，酒阑人散，有明月、相留恋。

别后事多更变。怅重游、可怜无便。人面已非，桃花依旧，刘郎不见。

光景星飞，风流云散，闷怀谁遣。叹人生不向，少年行乐，老来空羡。
迎神
李建勋（唐代）

攂蛮鼍，吟塞笛，女巫结束分行立。空中再拜神且来，

满奠椒浆齐献揖。阴风窣窣吹纸钱，妖巫瞑目传神言。

与君降福为丰年，莫教赛祀亏常筵。
临终偈
葛郯（宋代）

大洋海里打鼓，须弥山上闻钟。
业镜忽然扑破，翻身透出虚空。
探芳信 寒虫
庄盘珠（清代）

晚雨歇。听断续虫鸣，声连堕叶。恰豆棚才作，墙根又相接。

柔肠量尔能多曲，有这些愁说。絮叨叨、惨惨悽悽，悲悲切切。

长夜转幽咽。经千遍浓霜，百回凉月。数尽残更，挨过菊花节。

寒蝉冷蝶都仙去，抵得昆明劫。剩秋心不死，哀吟欲绝。
台阳腊除杂咏 其五
施琼芳（清代）

当空焚片楮，天马比骧腾。不假韩韦画，神通有法乘。
和苏堪夜饮三首 其三
陈曾寿（清代）

刘张沈李想神姿，从事谁知老更奇。不恨古人吾不见，稼轩妙语故堪思。
为王璞庵题骑白鹿图
屈大均（明代）

白马小儿窃天禄，青牛老人去函谷。君今白鹿行翩翩，岂为茅山高卧足。

乾坤此日尚鸿濛，王霸雌雄一笑中。他时忆我罗浮顶，可有风云起伏龙。
提举刘司封访别将赴滏阳辄成五十六
文彦博（宋代）

乞领琳宫作散仙，云情鹤态任天然。荣驱轩驭归仁里，恳拜封章解计权。

尺璧时光须爱惜，寸金乡土且留连。铜台事事君誇诧，莫望西山紧著鞭。
偶览元白长庆集有感逝者
王世贞（明代）

莫悲长庆元丞死，更觅刘郎伴白头。何事调高酬不得，一生春雪半生愁。
季允用韵各赋两章予亦再赋四首
李壁（宋代）

新阡泪叶记霜余，早见春风万壑俱。
姱节当时谁鹗立，故人今日半鹏图。
清谈我不如平子，下策君元笑阿奴。
此地对床先有约，莫教风雨隔重湖。
王叔武示忠州张使君德远近诗次韵三首
曾协（宋代）

垂绅立朝著，智略胜吾丘。
列戟分名郡，儿童说细侯。
卷舍谁罣碍，中外且嬉游。
闻说淮南守，天边又拜州。
闻虏人败于柘皋作口号十首 其七
庞谦孺（宋代）

闻道诸军遣背嵬，柘皋合战打头回。不烦宣抚亲提剑，铁塔前锋一布摧。
上巳访杨廷秀赏牡丹于御书匾榜之斋其东园仅一亩为术者九名曰三三径意象绝新
周必大（宋代）

杨监全胜贺监家，赐湖岂比赐书华。四环自斸三三径，顷刻常开七七花。

门外有田聊伏腊，望中无处不烟霞。却惭下客非摩诘，无画无诗只谩誇。
观李凑所画美人障子
刘长卿（唐代）

爱尔含天姿，丹青有殊智。无间已得象，象外更生意。

西子不可见，千载无重还。空令浣沙态，犹在含毫间。

一笑岂易得，双蛾如有情。窗风不举袖，但觉罗衣轻。

华堂翠幕春风来，内阁金屏曙色开。此中一见乱人目，

只疑行到云阳台。
七夕
高翥（宋代）

一枕新凉供醉眠，觉来风物已凄然。
山云带雨重重合，宫树鸣秋叶叶颠。
满进一杯酬好节，休看两鬓换流年。
双星回施痴儿等，客我长斋绣佛前。
寓言
黄滔（唐代）

流年五十前，朝朝倚少年。流年五十后，日日侵皓首。

非通非介人，谁论四十九。贤哉蘧伯玉，清风独不朽。
重送丘二十二还临平山居
韦应物（唐代）

岁中始再觏，方来又解携。才留野艇语，已忆故山栖。

幽涧人夜汲，深林鸟长啼。还持郡斋酒，慰子霜露凄。